Byla C‑286/11 P
Europos Komisija
prieš
Tomkins plc
„Apeliacinis skundas – Konkurencija – Karteliai – Vario jungčių ir vario lydinių jungčių Europos rinka – Patronuojančiosios bendrovės atsakomybė, kurią lemia tik jos dukterinės bendrovės neteisėtas elgesys – Ne ultra petita principas – Dukterinei bendrovei skirtu sprendimu paskelbto panaikinimo poveikis patronuojančiosios bendrovės teisinei padėčiai“
Santrauka – 2013 m. sausio 22 d. Teisingumo Teismo (didžioji kolegija) sprendimas
Ieškinys dėl panaikinimo – Patronuojančiosios ir dukterinės bendrovių atskirai pareikšti ieškiniai dėl Komisijos sprendimo, kuriuo dukterinės bendrovės neteisėti veiksmai inkriminuojami patronuojančiajai bendrovei – Bendrojo Teismo atsižvelgimas į bylos, pradėtos dukterinei bendrovei pareiškus ieškinį, baigtį nagrinėjant patronuojančiosios bendrovės ieškinį – Draudimo priimti sprendimą „ultra petita“ pažeidimas – Nebuvimas
(EB 81 straipsnio 1 dalis ir EB 256 straipsnis)
Konkurencijos teisės srityje, nagrinėdamas patronuojančiosios bendrovės ieškinį dėl panaikinimo, pareikštą dėl Komisijos sprendimo, kuriuo šiai bendrovei priskiriama atsakomybė už dukterinės bendrovės padarytą pažeidimą ir nurodoma sumokėti skirtą baudą, Sąjungos teismas nesprendžia ultra petita, kai atsižvelgia į sprendimą dėl ieškinio dėl panaikinimo, kurį dukterinė bendrovė yra tuo pačiu metu pareiškusi dėl to paties [Komisijos] sprendimo, t. y. sprendimą, kuriuo, konstatavus klaidą nustatant pažeidimo trukmę, šis [Komisijos] sprendimas buvo iš dalies panaikintas, o bauda sumažinta.
Tam, kad bet kuriam grupės subjektui būtų galima priskirti atsakomybę, turi būti pateiktas įrodymas, jog subjektas bent jau pažeidė Sąjungos konkurencijos taisykles, ir ši aplinkybė turi būti pažymėta įsiteisėjusiame sprendime. Taip nėra tuo atveju, kai solidarioji patronuojančiosios bendrovės atsakomybė grindžiama [Komisijos] sprendimu dėl dukterinės bendrovės pažeidimo, kuris buvo iš dalies panaikintas, kiek tai susiję su išvadomis dėl padaryto pažeidimo trukmės.
Todėl tokiu atveju Sąjungos teismas, nepriimdamas sprendimo ultra petita, gali atsižvelgti į bylos, pradėtos dukterinei bendrovei pareiškus ieškinį, baigtį ir panaikinti minėtą [Komisijos] sprendimą, kiek jis susijęs su ginčijamu laikotarpiu ir patronuojančiąja bendrove, net jei šių bendrovių ieškinių apimtis ir jų išdėstyti argumentai nesutampa.
(žr. 37, 38, 43, 49 punktus)